
Ministru kabineta instrukcija Nr. 6
Rīgā 2024. gada 10. decembrī (prot. Nr. 52 9. §)
Grozījumi Ministru kabineta 2018. gada 11. decembra instrukcijā Nr. 8 "Instrukcija par valsts budžeta tāmēm"
Izdota saskaņā ar Likuma par budžetu un
finanšu vadību 2. panta trešo daļu
· 1. Izdarīt Ministru kabineta 2018. gada 11. decembra instrukcijā Nr. 8 "Instrukcija par valsts budžeta tāmēm" (Latvijas Vēstnesis, 2018, 245. nr.) šādus grozījumus:
· 1.1. izteikt 2. punktu šādā redakcijā:
· "2. Iestāde sagatavo atbilstošu tāmi katram Valsts kasē reģistrētam pamatbudžeta un speciālā budžeta finansēšanas plānam.";
· 1.2. izteikt 3. punktu šādā redakcijā:
· "3. Šīs instrukcijas 2. un 10. punktā minēto tāmi iestāde sagatavo, izmantojot e-pakalpojumu Valsts kases e-pakalpojumu portālā. E-pakalpojumu lieto atbilstoši kārtībai, kādā nodrošina informācijas apriti, izmantojot Valsts kases e-pakalpojumus.";
· 1.3. izteikt 4. punktu šādā redakcijā:
· "4. Šīs instrukcijas 2. un 10. punktā minētās tāmes datus e-pakalpojumā ievada manuāli vai augšupielādē saskaņā ar Valsts kases tīmekļvietnē publicēto elektronisko datu apmaiņas datnes formātu.";
· 1.4. izteikt 8. punktu šādā redakcijā:
· "8. Šīs instrukcijas 2. punktā minētajai tāmei piešķir numuru, kas atbilst attiecīgās programmas, apakšprogrammas vai pasākuma finansēšanas plānam. Šīs instrukcijas 10. punktā minētajai tāmei piešķir numuru, kas atbilst kontam, kurš atvērts ziedojumu un dāvinājumu uzskaitei. Gada laikā precizējot tāmi, veido nākamo tāmes versiju un saglabā iepriekš piešķirto numuru.";
· 1.5. izteikt 10. punktu šādā redakcijā:
· "10. Iestāde sagatavo tāmi par iestādes kontā Valsts kasē saņemtajiem ziedojumiem un dāvinājumiem. Minēto tāmi sagatavo par n gadā plānoto izdevumu apmēru, kas sedzams no faktiski saņemtiem un uz n gada sākumu atlikumā esošiem ziedojumu un dāvinājumu līdzekļiem.";
· 1.6. izteikt 13. punktu šādā redakcijā:
· "13. Informatīviem mērķiem e-pakalpojumā nodrošina valsts budžeta programmu un apakšprogrammu tāmju kopsavilkuma pārskatu.";
· 1.7. izteikt 14. punktu šādā redakcijā:
· "14. Valsts kase nodrošina e-pakalpojumā iesniegto datu un elektronisko dokumentu saglabāšanu piecus gadus, ja iestāde ievēro šīs instrukcijas prasības.";
· 1.8. papildināt ar 19. punktu šādā redakcijā:
· "19. Iestāde pēc 2025. gada finansēšanas plāna reģistrēšanas Valsts kasē pirmreizējo šīs instrukcijas 2. punktā minēto tāmi e-pakalpojumā sagatavo finanšu ministra rīkojumā noteiktajā termiņā.";
· 1.9. svītrot 1. pielikumu;
· 1.10. svītrot 2. pielikumu;
· 1.11. svītrot 3. pielikumu.
· 2. Instrukcija stājas spēkā 2025. gada 1. janvārī.

